Arbejdsdokument fra Kommissionens tjenestegrene

Vurdering af den europæiske konsensus om udvikling fra 2005 og ledsagedokument til initiativet "Forslag til en ny europæisk konsensus om udvikling"

Resumé

Dette arbejdsdokument fra Kommissionens tjenestegrene ledsager meddelelsen til Europa-Parlamentet og Rådet om et "Forslag til en ny europæisk konsensus om udvikling". I overensstemmelse med køreplanen er formålet med arbejdsdokumentet at give et overblik over resultaterne af de gennemførte evalueringer. Der foretages således i dette arbejdsdokument en analyse af, i hvor høj grad EU og medlemsstaterne har tilpasset deres politikker og strategier til de målsætninger, værdier og principper, der er fastlagt i den europæiske konsensus om udvikling, foruden en gennemgang af, i hvor høj grad denne konsensus har været retningsgivende for det udviklingssamarbejde, der er blevet betroet EU, og gennemførelsen heraf.

Resultaterne viser, at målsætningerne for den europæiske konsensus, f.eks. fattigdomsbekæmpelse, bæredygtig udvikling og forfølgelsen af årtusindudviklingsmålene, generelt er blevet indarbejdet af EU og medlemsstaterne i deres respektive udviklingspolitik. Der er også sket en generel tilpasning til konsensusværdierne respekt for menneskerettighederne, de grundlæggende frihedsrettigheder, fred, demokrati, god regeringsførelse, ligestilling mellem kønnene, retsstatsprincippet, solidaritet og retfærdighed. Der er sket en betydelig tilpasning af EU's og medlemsstaternes politikker til konsensusprincipperne, f.eks. ejerskab og partnerskab, politisk dialog, civilsamfundets deltagelse, ligestilling mellem kønnene og svagt funderede stater, omend nogle af principperne ikke altid er blevet fulgt op med klart definerede strategier. Med hensyn til et bedre samarbejde udviste EU og medlemsstaterne et stort engagement i at styrke koordination og komplementaritet og forbedre bistands- og udviklingseffektiviteten. Dette illustreres af deres førende stilling i internationale fora og konkrete skridt til at øge gennemsigtigheden, rummelige partnerskaber og koordination, sidstnævnte navnlig takket være store fremskridt med fælles programmering.

Dokumentationen understreger, at den europæiske konsensus er relevant og effektiv med hensyn til at være retningsgivende for EU's udviklingssamarbejde og bidrage til sine egne målsætninger, navnlig fattigdomsbekæmpelse gennem støtte til fødevaresikkerhed, uddannelse og sundhed, og vækst, især gennem støtte til makroøkonomisk stabilitet, handel og infrastruktur. Ligeledes blev den europæiske konsensus udmøntet i differentierede bevillinger af midler til de mest trængende lande, innovative bistandsmodeller og øget engagement i udviklingsvenlig politikkohærens.

Ifølge peer reviews fra Komitéen for Udviklingsbistand under Organisationen for Økonomisk Samarbejde og Udvikling (OECD/DAC) har den europæiske konsensus været en "betydelig strategisk succes" og en "vigtig milepæl". Dokumentationen viser da også, at den europæiske konsensus har tilført merværdi til etableringen af en fælles vision for EU's og medlemsstaternes udviklingssamarbejde, og for nye medlemsstaters vedkommende har den haft direkte indflydelse på udformningen af deres udviklingspolitik. Den europæiske konsensus har også haft stor retningsgivende betydning for EU's udviklingssamarbejde, der gradvist er blevet tilpasset prioriteterne og principperne deri. Den europæiske konsensus har desuden øget EU-merværdien ved at gøre det muligt for EU at spille en førende rolle, f.eks. ved at fremme fælles programmering og udlægge EU's og medlemsstaternes synspunkter i internationale aftaler. Alt i alt har den europæiske konsensus bidraget væsentligt til at skabe ny drivkraft bag EU's udviklingspolitik.